**ՀՀ ՖԻՆԱՆՍՆԵՐԻ ՆԱԽԱՐԱՐՈՒԹՅԱՆ ԵՎ ՀՀ ԿԵՆՏՐՈՆԱԿԱՆ ԲԱՆԿԻ ՄԻՋԵՎ 05.01.2007Թ․ԿՆՔՎԱԾ ՀԱՇՎԻ ՍՊԱՍԱՐԿՄԱՆ ՄԱՍԻՆ ՊԱՅՄԱՆԱԳՐԻ ՀԻՄՆԱԿԱՆ ԴՐՈՒՅԹՆԵՐԸ**

**1. Պայմանագրի առարկան**

Հայաստանի Հանրապետության կենտրոնական բանկը (այսուհետև՝ Կենտրոնական բանկ) Հայաստանի Հանրապետության քաղաքացիական օրենսգրքի, այլ իրավական ակտերի և սույն պայմանագրի շրջանակներում սպասարկում է Գանձապետական միասնական հաշիվը, Հայաստանի Հանրապետության ֆինանսների նախարարության (այսուհետև՝ Նախարարություն) կողմից կենտրոնական բանկում ներդրված ժամկետային ավանդները, <<Ձեռնարկությունների և անավարտ շինարարության օբյեկտների մասնավորեցումից մուտքեր>> արտարժութային հաշիվը (այսուհետ՝ սեփականաշնորհման հաշիվ) և պետական կառավարման մարմինների այլ հաշիվներ:

**2. Ընդհանուր դրույթներ**

Սույն պայմանագրի իմաստով՝

* Գանձապետարան՝ Նախարարության կառուցվածքային ստորաբաժանումների ամբողջություն.
* Գանձապետական միասնական հաշիվ՝ Կենտրոնական բանկում Նախարարության անվամբ բացված Գանձապետական միասնական հաշիվ (այսուհետև՝ Միասնական հաշիվ).

**3. Միասնական հաշվի սպասարկման հիմնական դրույթները**

3.1 Հայաստանի Հանրապետությանը և համայնքներին ամրագրված բոլոր միջոցները հաշվեգրվում, իսկ վճարումներն իրականացվում են Միասնական հաշվից:

3.2 Միասնական հաշվում դրամական միջոցների առկայության դեպքում, որոնց գումարը բավարար է հաշվին ներկայացված բոլոր պահանջները բավարարելու համար, այդ միջոցները դուրս են գրվում Նախարարության կարգադրությունները և դուրս գրման այլ փաստաթղթերը մուտք լինելու հաջորդականությամբ (օրացուցային հաջորդականություն), եթե այլ բան նախատեսված չէ օրենքով:

3.3 Կենտրոնական բանկը պարտավոր է կատարել Հայաստանի Հանրապետության օրենսդրությամբ և սույն պայմանագրով սահմանված կարգով Կենտրոնական բանկ ներկայացված Միասնական հաշվից փոխանցումներ իրականացնելու կարգադրություններ:

3.4 Նախարարությունն իրավունք է վերապահում և կարգադրում է Կենտրոնական բանկին, որպեսզի Կենտրոնական բանկը պետական պարտատոմսերի (բացառությամբ խնայողական պարտատոմսերի) սպասարկման և (կամ) մարման գումարները՝ այդ գումարները վճարման օրը, առանց Նախարարության կողմից տրված լրացուցիչ կարգադրության դուրս գրի (գանձի) Պայմանագրի հիման վրա բացված Միասնական հաշվից:

**4. Կողմերի փոխհարաբերությունները**

4.1 Նախարարությունը կարող է տնօրինել Միասնական հաշվին առկա միջոցները Հայաստանի Հանրապետության օրենսդրությամբ սահմանված իրեն վերապահված լիազորությունների սահմաններում:

Յուրաքանչյուր ամսվա առաջին աշխատանքային օրվանից առնվազն 5 (հինգ) աշխատանքային օր առաջ Նախարարությունը Կենտրոնական բանկ է ներկայացնում Հայաստանի Հանրապետության արտաքին պարտքի (այսուհետ՝ Արտաքին պարտք) սպասարկման համար Պայմանագրի շրջանակներում բացված Միասնական հաշվից տվյալ ամսվա ընթացքում վճարումներ կատարելու ժամանակացույցը (այսուհետ՝ Ժամանակացույց): Սույնով, Կենտրոնական բանկը պարտավորվում է Նախարարությանը նախօրոք տեղեկացնել, եթե տվյալ ամսվա ընթացքում կատարվող որևէ վճարման օրը համընկնի տվյալ երկրի և/կամ տվյալ գործարքի իրականացման համար ներգրավված գործընկեր բանկի երկրում ոչ բանկային օրվան:

4.2 Սույն պայմանագրով Նախարարությունը Կենտրոնական բանկին իրավունք է վերապահում Միասնական հաշվից անվիճելի (անակցեպտ) կարգով գանձել Կենտրոնական բանկի հանդեպ Կառավարության կողմից ստանձնած և կատարման ենթակա բոլոր դրամական պարտավորությունների գումարները:

4.3 Նախարարության կարգադրություները կարող են ներկայացվել թղթային (առձեռն, փոստով կամ ցրիչի միջոցով) եղանակով կամ էլեկտրոնային եղանակով՝ կիրառելով <<Բանկմեյլ>> կամ այլ համակարգերում ընդունված հաղորդագրությունների էլեկտրոնային ֆորմատները:

4.4 Նախարարության կողմից Կենտրոնական բանկ թղթային եղանակով ներկայացված կարգադրությունները պետք է պարունակեն վերջիններիս համար <<Վճարման հանձնարարականով միջոցների փոխանցումների մասին>> Հայաստանի Հանրապետության օրենքով և դրա հիման վրա ընդունված այլ իրավական ակտերով սահմանված նվազագույն վավերապայմանները: Էլեկտրոնային եղանակով կարգադրությունները պետք է ուղարկվեն համապատասխան համակարգերի արարողակարգերի համաձայն և պարունակեն այդ համակարգերում կիրառվող պաշտոնական միջոցները:

 4.4.1 Վճարումներն իրականացնելիս կողմերն առաջնորդվում են <<Համապատասխան արժույթով շահառուի բանկի կողմից վճարման հանձնարարականի ստացման վերջնաժամկետներով>>:

 4.4.2 Նախարարության կողմից Կենտրոնական բանկ ներկայացվող վճարման հանձնարարականում պարտադիր նշվում է վճարման հաձնարարականը նախարարության կողմից Կենտրոնական բանկ ներկայացնելու օրը (լրացվում է Նախարարության կողմից և վավերացվում է Կենտրոնական բանկի կողմից՝ նշելով փաստաթղթում ընդունման ամսաթիվը և ժամը): Նախարարության կողմից <<Ներկայացման օր>> է համարվում Կենտրոնական բանկի կողմից վավերացման ամսաթիվը:

 4.4.3 Նախարարության կողմից Կենտրոնական բանկ ներկայացվող վճարման հանձնարարականում <<Կատարման օր>> նշված չլինելու դեպքում վճարման հանձնարարականի կատարման օր է համարվելու դրա ներկայացման կամ դրան հաջորդող բանկային օրը (եթե վճարման հանձնարարականը ներկայացվում է Կենտրոնական բանկի Գործառնական ժամից հետո):

4.5 Կենտրոնական բանկը չի կատարում Նախարարության կարգադրությունը, եթե այն կիսատ է լրացված, նրանում առկա են սխալներ, ջնջումներ: Կենտրոնական բանկը նախարարության կարգադրության չկատարման մասին նախարարությանը պետք է տեղեկացնի ոչ ուշ քան կարգադրության ներկայացմանը (ստացմանը) հաջորդող բանկային օրվա ընթացքում՝ նշելով չկատարման պատճառները:

4.6 Միասնական հաշվից միջոցների դուրս գրումը կատարվում է նույն բանկայն օրը, եթե Նախարարության կողմից վճարման կարգադրությունը կենտրոնական բանկ է ներկայացվել տվյալ տեսակի գործառնություններ կամ Կենտրոնական բանկի առանձին համակարգերի համար սահմանված Կենտրոնական բանկի գործառնական ժամերի ընթացքում, իսկ եթե վճարման կարգադրությունը ներկայացվել է այդ ժամերից դուրս, ապա հաջորդ բանկային օրը:

4.7 Միասնական հաշվին ուղղված միջոցները մուտքագրվում են նույն բանկային օրը, եթե վերջինիս հաստատման (գործարքի հաստատման) փաստաթղթերը Կենտրոնական բանկ են ներկայացվել տվյալ տեսակի գործառնությունների կամ Կենտրոնական բանկի առանձին համակարգերի համար սահմանված Կենտրոնական բանկի գործառնական ժամերի ընթացքում, իսկ եթե դրանք ներկայացվել են այդ ժամերից դուրս, ապա՝ հաջորդ բանկային օրը:

4.8 Եթե նախարարության կողմից տրված և հատուկ ժամկետներ (վճարման օր, կատարման օր) պարունակող կարգադրության մեջ նշված հատուկ ժամկետը համընկնում է ոչ աշխատանքային օրվա հետ, ապա կարգադրությունը կատարվում է հաջորդ բանկային օրը:

4.9 Կենտրոնական բանկի կողմից կարող են միակողմանիորեն փոփոխվել վերջինիս գործառնական ժամերը՝ նախօրոք հինգ աշխատանքային օր առաջ այդ մասին հայտնելով Նախարարությանը:

4.10 Միասնական հաշվով գործառնության և (կամ) միջոցների շարժի իրականացման դեպքում Կենտրոնական բանկը <<Բանկմեյլ>> կամ այլ համակարգերով քաղվածքների տրամադրման համար սահմանված ժամկետներում Նախարարությանը տրամադրում է տվյալ հաշվի մասին քաղվածք էլեկտրոնային կամ թղթային (էլեկտրոնային կապի բացակայության դեպքում) եղանակով: Թղթային եղանակով քաղվածքները տրամադրվում են վերջինիս կողմից լիազորված անձին:

4.11 Կենտրոնական բանկը Նախարարության հաշիվներով արտարժութային մուտքերի և ելքերի փոխարկումներն իրականացնում է շուկայական փոխարժեքներով:

4.12 Սեփականաշնորհման արտարժութային հաշվի մուտքերը նույն օրը փոխանցվում են սեփականաշնորհման դրամային հաշվին՝ սույն պայմանագրի պայմաններին համապատասխան:

4.13 Հայաստանի Հանրապետության բանկերից և հարկատուներից ստացված արտարժույթով հարկերը, տուրքերը և պարտադիր այլ վճարները, բացառությամբ ՀՀ օրենսդրությամբ նախատեսված դեպքերի, Կենտրոնական բանկն ուղարկում է հետ՝ դրանք Հայաստանի Հանրապետության օրենսդրությամբ սահմանված կարգով փոխանցելու համար:

4.14 Նախարարության կողմից կարգադրություններում տվյալների սխալ ներկայացման հետևանքով թղթակից բանկերից հետ վերադարձված գումարները հետ են մուտքագրվում Միասնական հաշվին:

4.15 Նախարարությունը և Կենտրոնական բանկը տեղեկատվություն են փոխանակում Հայաստանի Հանրապետության կառավարության 2004 թվականի օգոստոսի 19-ի <<Հայաստանի Հանրապետության գործադիր իշխանության որոշ մարմինների և Հայաստանի Հանրապետության կենտրոնական բանկի միջև տեղեկատվություն փոխանակելու մասին>> թիվ 1354-Ն որոշմամբ սահմանված կարգով:

**5. Կողմերի միջև ավանդային հարաբերությունները**

Նախարարությունը կարող է իր ժամանակավորապես ազատ միջոցները, որպես ավանդ, ներդնել Կենտրոնական բանկում՝ ավանդային հայտով երկկողմանի համաձայնեցված պայմաններին համապատասխան։

**6. Կողմերի պարտավորությունները**

6.1 Կենտրոնական բանկը պարտավորվում է.

ա. Միասնական հաշվով և պետական կառավարման մարմինների այլ հաշիվներով գործառնություններն իրականացնել Հայաստանի Հանրապետության օրենսդրությամբ, բանկային կանոններով, գործարար շրջանառության սովորություններով և սույն պայմանագրով սահմանված կարգով:

բ. Ապահովել Նախարարության հաշիվներով իրականացվող գործառնությունների գաղտնիությունը: Հաշիվների մասին տեղեկություններ տրամադրել Նախարարության կողմից լիազորված անձին, անհրաժեշտության դեպքում նաև այլ անձանց Հայաստանի Հանրապետության օրենսդրությամբ սահմանված կարգով:

6.2 Նախարարությունը պարտավորվում է կատարել սույն պայմանագրով սահմանված պահանջները՝ Հայաստանի Հանրապետության գործող օրենսդրության շրջանակներում:

**7. Հատուկ պայմաններ**

7.1 Կենտրոնական բանկը պատասխանատու չէ Նախարարության կողմից ներկայացված կարգադրության մեջ նշված տեղեկությունների ճշտության համար:

7.2 Կենտրոնական բանկը պատասխանատու չէ Նախարարության կամ այլ անձանց կողմից թույլ տրված սխալների ու բացթողումների համար և պատասխանատվություն չի կրում վերջիններիս ֆինանսական դրության պատճառով ստեղծված հետևանքների համար:

7.3 Սույն պայմանագրի որևէ դրույթի խախտումը Կողմերից մեկի կողմից իրավունք չի վերապահում մյուս կողմին ձեռնարկելու պայմանագրի դրույթներին հակասող քայլեր:

7.4 Սույն պայմանագրի դրույթները չկատարելու կամ ոչ պատշած կատարելու դեպքում կողմերն ազատվում են պատասխանատվությունից, եթե այն հետևանք է հանդիսացել պարտավորությունների կատարման վրա ազդող անհաղթահարելի ուժի (հրդեհի, ջրհեղեղի, այլ տարերային աղետների, վթարների, ռազմական գործողությունների, զանգվածային գործադուլների և որպես ֆորս-մաժոր ընդունվող այլ պայմանների) ազդեցության:

**8. Վեճերի լուծման կարգը**

8.1 Սույն պայմանագրի հետ կապված վեճերը լուծվում են բանակցությունների միջոցով:

8.2 Սույն պայմանագրով որևէ կողմին ներկայացված առարկությունները վերջինիս կողմից ենթակա են պարզաբանման հինգ (5) բանկային օրվա ընթացքում:

**9. Պայմանագրի գործողությունը**

9.1 Սույն պայմանագիրն ուժի մեջ է մտնում երկկողմանի ստորագրման պահից և գործում է անժամկետ:

9.2 Սույն պայմանագիրը կարող է նաև դադարեցվել կամ վերանայվել Կողմերից որևէ մեկի գրավոր դիմումի հիման վրա, որը պետք է ներկայացվի պայմանագրի դադարեցման կամ վերանայման օրից երեսուն (30) օրացուցային օր առաջ:

**10. Այլ պայմաններ**

10.1 Սույն պայմանագիրը ստորագրված է երկու (2) օրինակից (յուրաքանչյուր կողմին մեկական օրինակ): Երկու օրինակն էլ ունեն հավասար իրավաբանական ուժ:

10.2 Սույն պայմանագրում լրացումներ և փոփոխություններ կարող են կատարվել լրացուցիչ համաձայնագիր կնքելով՝ կողմերի ստորագրությամբ մեկ փաստաթուղթ կազմելու միջոցով:

10.3 Կողմերի միջև թղթակցությունը վարվում է հայերեն լեզվով:

10.4 Կողմերը պարտավորվում են եռօրյա ժամկետում գրավոր ձևով միմյանց տեղեկացնել ռեկվիզիտների փոփոխությունների մասին, որոնք ապահովում են սույն պայմանագրով սահմանված դրույթների կատարումը: